RÅDETS KONKLUSIONER af 6. maj 1996 om synergi mellem akademisk og erhvervsmæssig anerkendelse af eksamensbeviser i Fællesskabet (96/C 195/02)

Kommissionen har i sin meddelelse af 13. december 1994 om anerkendelse af eksamensbeviser til akademiske formål og til erhvervsmæssige formål redegjort indgående for Fællesskabets kompetence for så vidt angår anerkendelsen eksamensbeviser og andre kvalifikationsbeviser. På grund af de forskellige retsgrundlag og de særlige målsætninger, der skal opfyldes, bør spørgsmålet om anerkendelse af eksamensbeviser behandles under to komplementære synsvinkler:

- dels den anerkendelse af eksamensbeviser i erhvervsmæssigt øjemed, der på fællesskabsplan er sket gennem vedtagelse af rådsdirektiver vedrørende ordninger for anerkendelse af de eksamensbeviser, der er nødvendige for at udøve lovregulerende erhverv i Unionen;

- dels anerkendelsen af eksamensbeviser (herunder beviser for studieperioder) i akademisk øjemed med henblik på navnlig at fortsætte studier i en anden medlemsstat; dette område hører under medlemsstaternes og navnlig de højere uddannelsesinstitutioners kompetence på grund af disses autonomi.

Fællesskabets indsats på sidstnævnte område består ifølge EF-traktatens artikel 126, stk. 2, andet led, i at fremme den akademiske anerkendelse af eksamensbeviser og studieperioder for derigennem at øge de studerendes mobilitet på fællesskabsplan.

Iværksættelsen af ERASMUS-programmet, der nu er en del af det nye SOCRATES-program, har i vidt omfang bidraget til at fremme den akademiske anerkendelse og navnlig anerkendelsen af studieperioder, der er gennemført i den anden medlemsstat som led i samarbejdet mellem universiteterne. Formålet med ECTS-systemet (Det Europæiske Meritoverførselssystem) og de øvrige meritoverførselssystemer er, på et frivilligt grundlag, at stille et redskab til rådighed, der skal øge gennemsigtigheden af de højere uddannelser med henblik på at opnå, at de mobilitetsaktiviteter, der tilskyndes til gennem SOCRATES-programmet, får større akademisk anerkendelse.

Trods de forskellige mekanismer, der karakteriserer Fællesskabets aktion på de to områder af anerkendelse af eksamensbeviser, skaber gennemførelsen af Unionens grundlæggende princip om fri bevægelighed og fri etableringsret inden for Unionen et behov hos Fællesskabets borgere for at kunne råde over de nødvendige oplysninger vedrørende anerkendelse af deres eksamensbeviser i både akademisk og erhvervsmæssigt øjemed i samtlige medlemsstater.

Europa-Parlamentet og Rådets gentagne tilskyndelser til studerendes mobilitet samt vedtagelsen af fællesskabsprogrammer som SOCRATES og Leonardo da Vinci bør anspore de højere uddannelsesinstitutioner og erhvervsuddannelsesinstitutionerne til at godkende og medregne studieperioder, der er gennemført i samt eksamensbeviser fra andre medlemsstater, idet de fæster lid til erhvervsuddannelsernes kvalitet og universitetsuddannelsernes standard i disse lande, og idet de uden forbehold gennemfører fællesskabsdirektiverne om erhvervsmæssig anerkendelse af eksamensbeviser. Der bør derfor, idet universiteternes autonomi respekteres, udvikles synergi mellem de to områder af anerkendelse af eksamensbeviser, således at der reelt skabes sammenhæng mellem dem til gavn for de europæiske borgere, der ønsker at udnytte muligheden for mobilitet enten under studierne eller i deres erhvervsmæssige karriere.

Disse problemer er meget større i forbindelse med erhverv, der ikke er lovregulerede, og som ikke er omfattet af EF-direktiver.

Dertil kommer, at det i nogle stater, når universiteterne indfører nye studieprogrammer for at imødekomme de krav, der følger af de socio-økonomiske forhold, ikke altid fører til de forventede resultater på arbejdsmarkedet på grund af særlige bestemmelser og holdninger, der tager sigte på at beskytte de traditionelle eksamensbeviser og erhverv.

RÅDET

GLÆDER SIG OVER resultaterne af den debat, Kommissionen har iværksat i samarbejde med medlemsstaterne, og over udtalelserne fra Europa-Parlamentet, Det Økonomiske og Sociale Udvalg og de øvrige europæiske og nationale organisationer, der har udtalt sig i spørgs målet om anerkendelse. Det finder, at der er tale om en fortløbende proces, som kun lige er blevet indledt, og som kræver, at der etableres en permanent dialog med alle berørte parter. Rådet opfordrer derfor Kommissionen til at sende rapporten over resultaterne af debatten ud til så bred en kreds som muligt og tilskynde til yderligere overvejelser af spørgsmålet;

UNDERSTREGER, at dialogen mellem de kompetente myndigheder på de to områder af anerkendelse af eksamensbeviser bør integreres i det daglige arbejde i de eksisterende nationale strukturer;

OPFORDRER medlemsstaterne og Kommissionen til at tilskynde til en bedre koordination mellem de nationale strukturer med ansvar for formidling af oplysninger om de to områder af anerkendelse, som f.eks. NARIC, EF-rådgivningskontorerne osv., samt udbygge databaserne som f.eks. ORTELIUS, for derved at øge gennemsigtigheden inden for de videregående uddannelser;

OPFORDRER de højere uddannelsesinstitutioner, de faglige organisationer og andre kompetente myndigheder til at fortsætte dialogen, så der i studieprogrammerne tages passende hensyn til erhvervslivets behov på europæisk plan;

OPFORDRER Kommissionen til:

- at tilskynde repræsentanter for de økonomiske kredse og erhvervslivet, arbejdsmarkedets parter og de studerende til at deltage i ethvert relevant tematisk netværk, der er fastsat under SOCRATES;

- blandt de forslag, der er fremsat under den igangværende debat, i samarbejde med medlemsstaterne mere specifikt at vurdere:

- om det på frivilling basis er muligt at indføre et europæisk supplement til eksamensbeviser, i form af et administrativt bilag. Dette bilag kunne bestå i en beskrivelse af de studier, indehaveren af eksamensbeviset har gennemført, og skulle øge gennemsigtigheden af uddannelsen samt lette anerkendelsen af den i andre medlemsstater end den, hvor uddannelsen er gennemført; det skulle tage hensyn til de erfaringer, der er gjort på området af andre organisationer, som f.eks. Europarådet og UNESCO;

- om det på nationalt niveau eller på fællesskabsniveau vil være hensigtsmæssigt at fastlægge og udbrede kendskabet til procedurer, der kan gøre det lettere at finde en mindelig løsning på tvister vedrørende anerkendelse af eksamensbeviser, som svar på individuelle henvendelser, der enten er fremsendt direkte eller helst gennem NARIC-nettet eller nettet af koordinatorer for de forskellige direktiver;

- inden udgangen af 1998 at forelægge Europa-Parlamentet og Rådet en rapport om de fremskridt, der er sket på området, og om udviklingen i forbindelse med de forskellige initiativer, der er taget nationalt og på